CELEX: 32022D0717
Language: bg
Date: 2022-05-06 00:00:00
Title: Решение за изпълнение (ЕС) 2022/717 на Комисията от 6 май 2022 година относно някои временни спешни мерки във връзка с африканската чума по свинете в Италия (нотифицирано под номер C(2022) 3130) (само текстът на италиански език е автентичен) (текст от значение за ЕИП)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/42
               
            
         РЕШЕНИЕ ЗА ИЗПЪЛНЕНИЕ (ЕС) 2022/717 НА КОМИСИЯТА
         от 6 май 2022 година
         относно някои временни спешни мерки във връзка с африканската чума по свинете в Италия
         
            
               (нотифицирано под номер C(2022) 3130)
            
         
         (само текстът на италиански език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 259, параграф 2 от него,
         като има предвид, че:
         
                     (1)
                  
                  
                     Африканската чума по свинете е инфекциозна вирусна болест по отглежданите и дивите свине, която може да окаже сериозно въздействие върху съответната популация от животни и върху рентабилността на свиневъдството и да причини смущения в движенията на пратки от тези животни и продукти от тях в рамките на Съюза и в износа към трети държави.
                  
               
                     (2)
                  
                  
                     При поява на огнище на африканска чума по свинете при дивите свине съществува сериозен риск от разпространение на болестта към други диви свине и към животновъдни обекти за отглеждани свине.
                  
               
                     (3)
                  
                  
                     С Делегиран регламент 2020/687 на Комисията (2) се допълват правилата за контрол на болестите от списъка, посочени в член 9, параграф 1, букви а), б) и в) от Регламент (ЕС) 2016/429 и определени като болести от категории A, B и C в Регламент за изпълнение (ЕС) 2018/1882 на Комисията (3). По-специално в членове 63—66 от Делегиран регламент (ЕС) 2020/687 се предвижда предприемането на определени мерки при официално потвърждение на огнище на болест от категория А при диви животни, включително африканска чума по свинете при дивите свине. Посочените разпоредби например предвиждат определянето на инфектирана зона и забрана за движението на диви животни от видовете от списъка и продукти от животински произход, получени от тях.
                  
               
                     (4)
                  
                  
                     В Регламент за изпълнение (ЕС) 2021/605 на Комисията (4) се определят специални мерки за контрол във връзка с африканската чума по свинете. По-специално в член 3, буква б) от посочения регламент за изпълнение се предвижда в случай на огнище на африканска чума по свинете при дивите свине в област на държава членка да се определи инфектирана зона в съответствие с член 63 от Делегиран регламент (ЕС) 2020/687. Освен това в член 6 от посочения регламент за изпълнение се предвижда, че тази зона трябва да се впише като ограничителна зона II в част II от приложение I, а инфектираната зона, определена в съответствие с член 63 от Делегиран регламент (ЕС) 2020/687, трябва незабавно да се коригира, така че да обхване най-малко съответната ограничителна зона II. Специалните мерки за контрол във връзка с африканската чума по свинете, предвидени в Регламент за изпълнение (ЕС) 2021/605, включват, наред с другото, забрана за движенията на пратки от свине, отглеждани в ограничителни зони II, и на продукти от тях, извън тези ограничителни зони.
                  
               
                     (5)
                  
                  
                     След потвърждаването на 4 май 2022 г. на огнище на африканска чума по свинете при дивите свине в община Рим, Италия информира Комисията за актуалната обстановка на своята територия във връзка с тази болест. От компетентния орган на тази държава членка съответно се изисква да определи инфектирана зона в съответствие с Делегиран регламент (ЕС) 2020/687 и Регламент за изпълнение (ЕС) 2021/605.
                  
               
                     (6)
                  
                  
                     С цел да се предотвратят излишни затруднения за търговията в рамките на Съюза и да се избегне налагането на необосновани пречки пред търговията от страна на трети държави, е необходимо инфектираната зона по отношение на африканската чума по свинете в Италия да бъде определена на равнището на Съюза в сътрудничество с посочената държава членка.
                  
               
                     (7)
                  
                  
                     С цел да се избегне по-нататъшното разпространение на африканската чума по свинете, докато бъде вписана областта от Италия, която е засегната от неотдавнашното огнище на болестта, като ограничителна зона II в част II от приложение I към Регламент за изпълнение (ЕС) 2021/605, предвидените в регламента специални мерки за контрол във връзка с африканската чума по свинете, които се прилагат по отношение на движенията на пратки от свине, отглеждани в ограничителни зони II, и на продукти от тях, извън тези зони, следва да се прилагат и за движението на посочените пратки извън инфектираната зона, определена от Италия след неотдавнашното огнище на болестта, в допълнение към мерките, които са предвидени в членове 63—66 от Делегиран регламент (ЕС) 2020/687.
                  
               
                     (8)
                  
                  
                     Посочената инфектирана зона съответно следва да бъде вписана в приложението към настоящото решение и следва да бъде предмет на специалните мерки за контрол във връзка с африканската чума по свинете, които се прилагат за ограничителни зони II, както е предвидено в Регламент за изпълнение (ЕС) 2021/605. Поради новата епидемиологична обстановка по отношение на африканската чума по свинете обаче и като се вземе предвид повишеният непосредствен риск от по-нататъшното разпространение на болестта, следва да се забрани движението на пратки от отглеждани свине и на продукти от тях от инфектираната зона към други държави членки и към трети държави, в съответствие с посочения регламент за изпълнение. В настоящото решение следва да се предвиди и продължителността на зонирането.
                  
               
                     (9)
                  
                  
                     Поради това, за да се намалят рискове от неотдавнашното огнище на африканска чума по свинете при дивите свине в Италия, с настоящото решение следва да се предвиди, че преди датата на изтичане на срока на настоящото решение Италия не следва да разрешава движението на пратки от отглеждани в инфектираната зона свине и на продукти от тях от инфектираната зона към други държави членки и към трети държави.
                  
               
                     (10)
                  
                  
                     Предвид неотложността на епидемиологичната обстановка в Съюза във връзка с разпространението на африканската чума по свинете е важно мерките, определени в настоящото решение за изпълнение, да започнат да се прилагат възможно най-скоро.
                  
               
                     (11)
                  
                  
                     До приемането на становище от страна на Постоянния комитет по растенията, животните, храните и фуражите в Италия следва незабавно да бъде определена инфектираната зона и тя да бъде вписана в приложението към настоящото решение, както и да се предвиди продължителността на зонирането.
                  
               
                     (12)
                  
                  
                     Настоящото решение подлежи на преразглеждане на следващото заседание на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Италия осигурява незабавното определяне от страна на компетентния орган на тази държава членка на инфектирана зона по отношение на африканската чума по свинете в съответствие с член 63 от Делегиран регламент (ЕС) 2020/687 и член 3, буква б) от Регламент за изпълнение (ЕС) 2021/605, и гарантира, че зоната обхваща най-малко областите, посочени в приложението към настоящото решение.
         
         
            Член 2
            Италия гарантира, че специалните мерки за контрол във връзка с африканската чума по свинете, които се прилагат за ограничителни зони II, както е предвидено в Регламент за изпълнение (ЕС) 2021/605, се прилагат в областите, вписани като инфектирана зона в приложението към настоящото решение, в допълнение към мерките, които са предвидени в членове 63—66 от Делегиран регламент (ЕС) 2020/687.
         
         
            Член 3
            Италия гарантира, че движението на пратки от свине, отглеждани в областите, вписани като инфектирана зона в приложението, и на продукти от тях не е разрешено към други държави членки и към трети държави.
         
         
            Член 4
            Настоящото решение се прилага до 31 август 2022 г.
         
         
            Член 5
            Адресат на настоящото решение е Италианската република.
         
         
            Съставено в Брюксел на 6 май 2022 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  OB L 84, 31.3.2016 г., стр. 1.
         
            (2)  Делегиран регламент (ЕС) 2020/687 на Комисията от 17 декември 2019 г. за допълнение на Регламент (ЕС) 2016/429 на Европейския парламент и на Съвета по отношение на правила за профилактика и контрол на някои болести от списъка (ОВ L 174, 3.6.2020 г., стр. 64).
         
            (3)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).
         
            (4)  Регламент за изпълнение (ЕС) 2021/605 на Комисията от 7 април 2021 г. за определяне на специални мерки за контрол във връзка с африканската чума по свинете (ОВ L 129, 15.4.2021 г., стр. 1).
      
      
         
            ПРИЛОЖЕНИЕ
            
                        Области, определени като инфектирана зона в Италия съгласно член 1
                     
                     
                        Дата, до която се прилагат мерките
                     
                  
                        Районът в община Рим със следните граници:
                        
                                    —
                                 
                                 
                                    Северозапад: A90 околовръстен път;
                                 
                              
                                    —
                                 
                                 
                                    Изток: река Тибър;
                                 
                              
                                    —
                                 
                                 
                                    Юг: Circonvallazione Clodia, Via Cipro, Via Baldo degli Ubaldi, Via Boccea.
                                 
                              
                     
                        31 август 2022 г.